3. Prøvelse af Beniamino Donnicis mandat (afstemning) 
Betænkning af Gargani
Før afstemningen
Graham Watson
(EN) Hr. formand! Under henvisning til forretningsordenens artikel 3, stk. 3, anmoder jeg Dem om at udøve Deres beføjelser som formand som defineret i artikel 19 og erklære hr. Garganis betænkning ugyldig og således stoppe afstemningen herom. Betænkningen er i strid med traktaterne, herunder navnlig med artikel 12 og 13 i 1976-akten. Den har derfor intet retsgrundlag, og jeg anmoder Dem om at udøve deres beføjelser som formand og afvise betænkningen.
Formanden
Der er tale om en betænkning fra Retsudvalget. Hvem er bedre til at informere om retssituationen end Retsudvalget? Jeg ser mig ikke i stand til at korrigere en afgørelse om et retsanliggende truffet i Retsudvalget, selv om jeg har studeret jura for længe siden. Derfor er det min afgørelse, at vi stemmer om betænkningen.
Efter den endelige afstemning
Graham Watson
(EN) Hr. formand! Min gruppe mener, at Parlamentet netop har truffet en ulovlig afgørelse som tidligere forklaret. Vi accepterer ikke desto mindre Parlamentets afgørelse. Som det til tider udtrykkes på mit modersmål: Vi ses i retten!
(Latter)
Formanden
Det vedrører hele Parlamentet. Da De også er en del af Parlamentet, mødes vi igen.
(Bifald)
